ಗಮನಿಸಿ, ಎಸ್‍ಬಿಐ ಎಟಿಎಂನಿಂದ ಹಣ ಡ್ರಾ ಮಾಡಿದ್ರೆ 25 ರೂ. ಶುಲ್ಕ ಇಲ್ಲ

– ಸುತ್ತೋಲೆ ಬಳಿಕ ಸ್ಪಷ್ಟನೆ ನೀಡಿದ ಎಸ್‍ಬಿಐ

ನವದೆಹಲಿ: ಎಟಿಎಂನಿಂದ ಹಣವನ್ನು ಡ್ರಾ ಮಾಡಿದ್ರೆ ಯಾವುದೇ ಹೆಚ್ಚುವರಿ ಶುಲ್ಕ ವಿಧಿಸುವುದಿಲ್ಲ ಎಂದು ಎಸ್‍ಬಿಐ ಸ್ಪಷ್ಟನೆ ನೀಡಿದೆ.

ಎಸ್‍ಬಿಐ ಬಡ್ಡಿ  ಮತ್ತು ಮೊಬೈಲ್ ವ್ಯಾಲೆಟ್ ಬಳಸಿ ಎಟಿಎಂನಿಂದ ಹಣ ವನ್ನು ತೆಗೆಯುವ ಗ್ರಾಹಕರಿಗೆ ಮಾತ್ರ 25 ರೂ. ಶುಲ್ಕ ಅನ್ವಯವಾಗಲಿದೆ. ಇದು ಉಳಿತಾಯ ಖಾತೆಯನ್ನು ಹೊಂದಿರುವ ಗ್ರಾಹಕರಿಗೆ ಅನ್ವಯವಾಗುವುದಿಲ್ಲ ಎಂದು  ಎಂದು ಎಸ್‍ಬಿಐ ತಿಳಿಸಿದೆ.

ಮಾಧ್ಯಮಗಳಲ್ಲಿ ಈ ಸುದ್ದಿ ಪ್ರಕಟವಾದ ಬಳಿಕ, ಎಸ್‍ಬಿಐ ಆಡಳಿತ ನಿರ್ದೇಶಕ ರಜನೀಶ್ ಕುಮಾರ್ ಈ ವಿಚಾರದ ಬಗ್ಗೆ ಸ್ಪಷ್ಟನೆ ನೀಡಿದ್ದು, ಶೀಘ್ರವೇ ಮತ್ತೊಂದು ಸುತ್ತೋಲೆ ಹೊರಡಿಸಲಾಗುವುದು. ಅಷ್ಟೇ ಅಲ್ಲದೇ ನೂತನ ಸೇವಾ ಶುಲ್ಕ ಜೂನ್ 1ರಿಂದ ಜಾರಿಗೆ ಬರಲಿದೆ ಎಂದು ತಿಳಿಸಿದ್ದಾರೆ.

ಹೀಗಾಗಿ ಬುಧವಾರ ಎಸ್‍ಬಿಐ ಹೊರಡಿಸಿದ ಸುತ್ತೋಲೆಯಲ್ಲಿ ಏನಿತ್ತು ಎನ್ನುವುದಕ್ಕೆ ಅದರ ಪ್ರತಿಯನ್ನು ಇಲ್ಲಿ ನೀಡಲಾಗಿದೆ.

ಯಾವುದಕ್ಕೆ ಎಷ್ಟು ಶುಲ್ಕ?
ಐಎಂಪಿಎಸ್ ಹಣ ವರ್ಗಾವಣೆ:
1 ಲಕ್ಷ ರೂ.ವರೆಗಿನ ಹಣಕ್ಕೆ 5 ರೂ. ಮತ್ತು ಸೇವಾ ಶುಲ್ಕ ವಿಧಿಸಿದರೆ, 1 ಲಕ್ಷ ದಿಂದ ಮೇಲ್ಪಟ್ಟು 2 ಲಕ್ಷರೂ ವರೆಗಿನ ವ್ಯವಹಾರಕ್ಕೆ  15 ರೂ. ಮತ್ತು ಸೇವಾ ಶುಲ್ಕ ವಿಧಿಸಲಿದೆ. 2 ಲಕ್ಷದಿಂದ ಮೇಲ್ಪಟ್ಟು 5 ಲಕ್ಷ ರೂ.ವರೆಗಿನ ವ್ಯವಹಾರಕ್ಕೆ 25 ರೂ.

ಚೆನ್ನಾಗಿಲ್ಲದ ನೋಟ್‍ಗಳ ಬದಲಾವಣೆಗೆ:
5 ಸಾವಿರ ರೂ. ವರೆಗೆ ಅಥವಾ 20 ನೋಟ್‍ಗಳ ಬದಲಾವಣೆಗೆ ಯಾವುದೇ ಶುಲ್ಕ ಇಲ್ಲ. ಆದ್ರೆ 20ಕ್ಕಿಂತ ಹೆಚ್ಚು ನೋಟ್‍ಗಳಿದ್ರೆ ಒಂದು ನೋಟ್‍ಗೆ 2 ರೂ. ಜೊತೆಗೆ ಸೇವಾ ಶುಲ್ಕ ಕೊಡಬೇಕಾಗುತ್ತದೆ. ಇನ್ನು 5 ಸಾವಿರ ರೂ. ಗಿಂತ ಹೆಚ್ಚಿನ ಮೊತ್ತವಿದ್ರೆ ಪ್ರತಿ ನೋಟ್‍ಗೆ 2 ರೂ. ಅಥವಾ ಪ್ರತಿ 1000 ರೂಪಾಯಿಗೆ 5 ರೂ. ಯಾವುದು ಅಧಿಕವೋ ಆ ಮೊತ್ತ ಜೊತೆಗೆ ಸೇವಾ ಶುಲ್ಕ ತೆರಬೇಕಾಗುತ್ತದೆ.

ಸೇವಿಂಗ್ಸ್ ಬ್ಯಾಂಕ್ ಡೆಪಾಸಿಟ್ ಖಾತೆಗಳ ಸೇವಾ ಶುಲ್ಕ
10 ಹಾಳೆಗಳ ಚೆಕ್ ಬುಕ್ ಪಡೆಯಲು 30 ರೂ. ಜೊತೆಗೆ ಸೇವಾ ಶುಲ್ಕ ಕೊಡಬೇಕು. ಹಾಗೆ 25 ಹಾಳೆಗಳ ಚೆಕ್‍ಬುಕ್‍ಗೆ 75 ರೂ. ಜೊತೆಗೆ ಸೇವಾ ಶುಲ್ಕ, 50 ಹಾಳೆಗಳ ಚೆಕ್ ಬುಕ್‍ಗೆ 150 ರೂ. ಜೊತೆಗೆ ಸೇವಾ ಶುಲ್ಕ ತೆರಬೇಕಾಗುತ್ತದೆ.

ಎಟಿಎಂ ಕಾರ್ಡ್‍ಗಾಗಿ
ಕೇವಲ ರುಪೇ ಕಾರ್ಡ್‍ಗಳನ್ನ ಮಾತ್ರ ಉಚಿತವಾಗಿ ನೀಡಲಾಗುತ್ತದೆ. ಎಟಿಎಂನಿಂದ ಹಣ ವಿತ್‍ಡ್ರಾ ಮಾಡಲು ತಿಂಗಳ ಮೊದಲ 4 ವಿತ್‍ಡ್ರಾವಲ್‍ಗೆ ಯಾವುದೇ ಶುಲ್ಕ ಇರುವುದಿಲ್ಲ. 4 ಕ್ಕಿಂತ ಹೆಚ್ಚಿನ ವಿತ್‍ಡ್ರಾವಲ್ ಮಾಡಿದ ಬಳಿಕ ಎಸ್‍ಬಿಐ ಶಾಖೆಯಲ್ಲೇ ಮತ್ತೆ ವಿತ್‍ಡ್ರಾ ಮಾಡಿದ್ರೆ ಪ್ರತಿ ವಿತ್‍ಡ್ರಾವಲ್‍ಗೆ 50 ರೂ. ಜೊತೆಗೆ ಸೇವಾ ಶುಲ್ಕ, ಬೇರೆ ಬ್ಯಾಂಕ್‍ಗಳ ಎಟಿಎಂನಲ್ಲಿ ವಿತ್‍ಡ್ರಾ ಮಾಡಿದ್ರೆ ಪ್ರತಿ ವಿತ್‍ಡ್ರಾವಲ್‍ಗೆ 20 ರೂ. ಜೊತೆಗೆ ಸೇವಾ ಶುಲ್ಕ ಕೊಡಬೇಕು. ಹಾಗೆ ಎಸ್‍ಬಿಐ ಎಟಿಎಂಗಳಲ್ಲಿ ವಿತ್‍ಡ್ರಾ ಮಾಡಿದ್ರೆ 10 ರೂ. ಜೊತೆಗೆ ಸೇವಾ ಶುಲ್ಕ ವಿಧಿಸಲಾಗುತ್ತದೆ.